**ΟΜΑΔΙΚΟΣ ΑΝΑΣΤΟΧΑΣΜΟΣ 1ης ΠΑΡΕΜΒΑΣΗΣ**

Θα προσπαθήσετε με βάση και τα βοηθητικά ερωτήματα που αναφέρονται στη συνέχεια να εντοπίσετε,να ερμηνεύσετε και να αναλύσετε, τα θετικά σημεία της παρέμβασής σας, τις δυσκολίες και προβλήματα που μπορεί να προέκυψαν κατά την εκπαιδευτική διαδικασία, το ρόλο σας στην εξέλιξη της εκπαιδευτικής διαδικασίας, το ρόλο των μαθητών/τριών κλπ.

Ειδικότερα:

Τι καταγράφετε;

1. Αναφορά στην πραγματοποίηση του σχεδιασμού σας: *σύντομη περιγραφή πώς εξελίχθηκε η παρέμβασή σας.*
2. Υπήρχαν *αποκλίσεις από τον αρχικό σας σχεδιασμό* και πώς προέκυψαν; Αν υπήρξαν αποκλίσεις, σε ποια σημεία εντοπίστηκαν, τι σας οδήγησε σε αυτές και γιατί συνέβησαν. Ήταν αποκλίσεις που προέκυψαν τυχαία ή αποφασίσατε εσείς για αυτές για συγκεκριμένους λόγους; Επιχειρηματολογήστε σχετικά.
3. Συνολικά, ποια θεωρείτε πως ήταν *τα δυνατά και τα αδύναμα σημεία της διδακτικής σας παρέμβασης*;

Πώς αποτιμάτε τον σχεδιασμό σας σε σχέση με την υλοποίησή του; *Πού αποδίδετε τα δυνατά και τα αδύναμα σημεία;*

1. Να υποστηρίξετε και να τεκμηριώσετε *αν προσεγγίστηκαν οι βασικές σας επιδιώξεις.* Ποια στοιχεία σας οδηγούν σε αυτά τα συμπεράσματα; Να αναφέρετε συγκεκριμένα παραδείγματα από τις καταγραφές σας, στοιχεία που σας βοηθούν να τεκμηριώσετε (π.χ. απαντήσεις συγκεκριμένων παιδιών, δράσεις παιδιών, δημιουργίες παιδιών κλπ.).

Να μην ξεχνάτε να εστιάζετε την προσοχή σας σε κάθε παιδί ώστε να αποφεύγετε τις γενικεύσεις (π.χ. δε γράφετε: τα παιδιά συμμετείχαν ενεργά αλλά καταγράφετε διαφοροποιημένα π.χ. θεωρούμε ότι τα περισσότερα παιδιά εξέφρασαν τις ιδέες τους για… καθώς παρατηρήσαμε ότι έπαιρναν τον λόγο εκ περιτροπής και…. Για παράδειγμα, ο … πρότεινε να…, η Ν. συμφώνησε και πρόσθεσε ότι…, όμως τρία παιδιά, η Β. ο Γ και η Φ. παρατηρήσαμε δεν μίλησαν όταν η συμφοιτήτρια μας έκανε ερωτήσεις και δεν τους απευθύναμε τον λόγο.

1. *Θεωρείτε ότι λάβατε υπόψη το πλαίσιο;* Ο σχεδιασμός ανταποκρινόταν στα συγκεκριμένα παιδιά, τις ανάγκες και τα βιώματα τους; Αν όχι, γιατί; Αν ναι, γιατί; Η παρατήρηση του πλαισίου σας πόσο σας βοήθησε κατά το σχεδιασμό του εκπαιδευτικού σου έργου;
2. Ποια από *τις εκπαιδευτικές σας επιλογές δεν είχε το αποτέλεσμα που περιμένατε*; Γιατί πιστεύετε; *Ποια είναι η εναλλακτική σας πρόταση;*
3. Αν είχατε ξανά την ευκαιρία να κάνετε την ίδια παρέμβαση *τι θα αλλάζατε και γιατί;*Συνολικά, δηλαδή να αναφέρετε τι θα διαφοροποιούσατε/τροποποιούσατε στον σχεδιασμό σας; Προσπαθήστε να επιχειρηματολογήσετε σχετικά.
4. *Ποιος ήταν ο ρόλος σας μέσα στην τάξη/στην ομάδα*; Ποια στοιχεία τον αναδεικνύουν;

Αναφέρατε χαρακτηριστικά παραδείγματα, ποιες ήταν οι λεκτικές και μη λεκτικές αλληλεπιδράσεις σας με τα παιδιά; Διαθέσατε αρκετό χρόνο για να «ακούσετε» όλα τα παιδιά; Σε ποια συνθήκη νιώθετε ότι μπορεί να μην το κάνατε αρκετά; Αλλάζει ο ρόλος σας κατά την αλληλεπίδραση με τα παιδιά; Πώς το εντοπίζετε αυτό; Πότε και γιατί;

1. *Τι θεωρείτε ότι συνειδητοποιήσατε* από τη συγκεκριμένη παρέμβαση;

Τι σας προβλημάτισε;

Ποια νέα ερωτήματα σας γεννήθηκαν;

Τι άλλαξε στις αντιλήψεις σας για το ρόλο σας και το ρόλο των παιδιών;

Επίσης, σε περίπτωση που στον σχεδιασμό σας υπήρχαν πολύ διαφορετικές οπτικές, στις οποίες διατηρείτε τις διαφωνίες σας και μετά από συζήτηση στο πλαίσιο της ομάδας τότε καταγράφετε και τις διαφωνίες σας.